**भारत सरकार**

**वस्‍त्र मंत्रालय**

**राज्‍य सभा**

**अतारांकित प्रश्‍न संख्‍या 3975**

**2 अप्रैल, 2018 को उत्‍तर दिए जाने के लिए**

**ओडिशा में वस्त्र शहर**

**3975. श्री रंजिब बिस्वालः**

**क्या वस्त्र मंत्री यह बताने की कृपा करेंगे किः**

**(क)** क्या सरकार के पास देश में, विशेषकर ओडिशा में वस्त्र शहरों के विकास हेतु कोई प्रस्ताव है;

**(ख)** यदि हां, तो **तत्संबंधी** ब्यौरा क्या है;

**(ग)** उक्त प्रयोजनार्थ पहचान किए गए स्थलों के नाम क्या हैं तथा सरकार द्वारा ऐसे शहरों के संबंध में कार्य कब तक शुरू किए जाने की संभावना है;

**(घ)** क्या सरकार ने इस संबंध में राज्य सरकारों से परामर्श किया है; और

**(ङ)** यदि हां, तो **तत्संबंधी** ब्यौरा क्या है एवं यदि नहीं, तो इसके क्या कारण हैं?

**उत्‍तर**

**वस्‍त्र राज्‍य मंत्री**

**(श्री अजय टम्‍टा)**

**(क) से (ङ):** जी, नहीं। ओडिशा सहित देश में वस्‍त्र शहरों के विकास का कोई प्रस्‍ताव विचाराधीन नहीं है। तथापि, सरकार, प्रौद्योगिकी उन्‍नयन निधि योजना (टीयूएफएस) के अंतर्गत पावरटेक्‍स इंडिया के माध्‍यम से विद्युतकरघा क्षेत्र का एकीकृत विकास, अपैरल एवं मेड-अप क्षेत्रों के लिए विशेष पैकेज, एकीकृत वस्‍त्र पार्क योजना (एसआईटीपी) के अंतर्गत नए वस्‍त्र कलस्‍टरों की स्‍थापना, एकीकृत प्रसंस्‍करण विकास योजना (आईपीडीएस) के अंतर्गत सामान्‍य बहिस्राव शोधन संयंत्र (सीईटीपी) के लिए वस्‍त्र प्रसंस्‍करण क्षेत्र को वित्‍तीय सहायता, वस्‍त्र क्षेत्र क्षमता निर्माण योजना (एससीबीटीएस) के अंतर्गत रोजगार संबद्ध प्रशिक्षण कार्यक्रम आदि जैसी विभिन्‍न पहलों के माध्‍यम से वस्‍त्र क्षेत्र का संवर्धन कर रही है। हालांकि ये योजनाएं मांग आधारित हैं और संबंधित योजनाओं के दिशानिर्देशों को पूरा करने की शर्त के अधीन ओडिशा सहित देश के सभी क्षेत्रों के इच्‍छुक उद्यमियों के लिए उपलब्‍ध हैं।

\*\*\*\*